钦定古今图书集成/明伦汇编/氏族典/第152卷 > 袁天纲
## 钦定古今图书集成/明伦汇编/氏族典/第152卷 > 袁天纲

按《唐书袁天纲传》：“天纲，益州成都人，仕隋为盐官令，
在洛阳与杜淹、王珪、韦挺游。天纲谓淹曰：‘公兰台学
堂全且博，将以文章显。谓珪：‘法令成，天地相临，不十
年，官五品。谓挺面如虎，当以武处官。然三君久皆得
谴，吾且见之’。淹以侍御史入天策为学士，珪太子中
允，挺善隐，太子荐为左卫率。武德中，俱以事流巂州’”，
见天纲曰：“公等终且贵，杜位三品，难与言。”寿王韦亦
三品后于杜，而寿过之，但晚节皆困。见窦轨曰：“君伏
犀贯玉，枕辅角完，起十年，且显立功，其在梁、益间邪！”
轨后为益州行台仆射，天纲复曰：“赤脉干瞳方，语而
浮，赤入大宅。公为将必多杀，愿自戒。”轨果坐事见召，
天纲曰：“公毋忧右辅泽而动，不久必还。”果还为都督。
贞观初，太宗召见曰：“古有君平，朕今得尔，何如？”对曰：
“彼不逢时，臣固胜之。”武后之幼，天纲见其母曰：“夫人
法生贵子。”乃见二子：元庆、元爽，曰：“官三品，保家主也。”
见韩国夫人曰：“此女贵而不利夫。”后最幼，姆抱以见，
绐以男。天纲视其步与目，惊曰：“龙瞳凤颈，极贵验也。
若为女，当作天子。”帝在九成宫，令视岑文本，曰：“学堂
莹夷眉过目，故文章振天下。首生骨未成，自前而视，
法三品，肉不称骨，非寿兆也。”张行成、马周见曰：“马君
伏犀贯脑背，若有负贵验也。”近古君臣相遇，未有及
公者。然面泽赤而耳无根，后骨不隆，寿不长也。张晚
得官，终位宰相，其术精类如此。高士廉曰：“君终作何
官？”谢曰：“仆及夏四月。”数既尽，如期以火山令卒。